[{"text_idx": "#000001", "text": "Irun\u0303ean bizi den artista leitzarra da Itziar Azpiroz Alkoz. Sormena eta musika beti egon dira presente bere bizian, eta \u00abnaturarekiko zaletasun handia\u00bb duenez, artelanak sortzen ditu hiru hauek uztartuz."}, {"text_idx": "#000002", "text": "\u00abBetidanik gustatu izan zait sortzea eta birziklatzea, opariak eskuz egiteaz; landareak prentsatzen eta itsasten adibidez orri-markatzaileak edo postalak egiten nituen\u00bb."}, {"text_idx": "#000003", "text": "Autodidakta da eta bere kabuz ikasi du dena egiten; \u00abbarrutik sortzen dena eta momentuak eskatzen didana egitea gustatzen zait. Pertsonalizatu behar badut, pertsona horri begira sortzen dut, bere nortasunaren arabera\u00bb."}, {"text_idx": "#000004", "text": "Azken 4-5 urteetan lagunentzako koadroak egiten hasi zen landare eta hosto lehorrekin, eta \u00ableiho ttikietatik abiatuta, itsaso, fauna eta ingurugiroaren edertasuna eta errespetua lantzen duten konposaketa lanak egitera iritsi naiz\u00bb."}, {"text_idx": "#000006", "text": "Duela hiru urte hasi zen \u2018Naturaren leihoak\u2019 proiektua prestatzen, eta 2021eko maiatzean aurkeztu zuen bere lehenbiziko erakusketa Koke Ardaiz eskultorearekin batera Irun\u0303eko Ingurumen Hezkuntza Museoan."}, {"text_idx": "#000007", "text": "\u00abArdaizek ere naturaren elementuak erabiltzen ditu, enborrak adibidez, eta elkarrekin Amalurrak bizia islatzen duela adierazi nahi genuen, nahiz eta aldakorra eta iraungaitza izan, gure modu xumean iraunkortasun bat ematen saiatzen garela gure lanen bidez\u00bb."}, {"text_idx": "#000008", "text": "Honez gain, \u00abnire ezaugarri bat bezala, lanetan eguzki dindaiak azaltzen saiatzen naiz, nolabait irudikatuz. Garoa ere asko erabiltzen dut\u00bb."}, {"text_idx": "#000009", "text": "\u00abNaturarekiko zaletasuna eta sormena uztartzen ditu nire lanetan\u00bb"}, {"text_idx": "#000012", "text": "Azpiroz ez da diziplina artistiko bakarrera mugatzen; \u00abttikitatik musika entzun izan dut etxean eta kantatzeko zaletasun izugarria genuen. Horrek asko markatu nau eta hainbat abesbatzetan abesten aritu naiz. Duela urte batzuk bakarka abesten hastera ere animatu nintzen\u00bb."}, {"text_idx": "#000013", "text": "Kantu eta sormen zaletasunak \u00abfusionatu\u00bb nahi ditu bere erakusketetan; \u00abLeitzan Amurizaren bertso bat kantatu nuen haurrekin eta ederra izan zen. Hor ikusi nuen haur eta nerabeekin konektatzeko moduak daudela, eta beraiek proposatu zidaten tailerrak egitea, kanta gehiago sartzea... hurrengo erakusketan kantu saio bat prestatu nahiko nuke\u00bb."}, {"text_idx": "#000015", "text": "Naturako elementuak erabiltzen ditu bere lanetan; \u00abAmalurrak zentzumenak elikatu, emozioak piztu eta artea sortzera inspiratzen nau\u00bb."}, {"text_idx": "#000017", "text": "\u00abKantuzaletasuna eta artea\u00bb elkartzeaz gain, bertze hainbat helburu ditu Azpirozek etorkizunerako; \u00abipuinak kontatzen aritzen naiz boluntario gisa eta horrek ere umeei bisita gidatu bereziak egiteko aukera ekartzen dit; kontakizunak, elkarren artean sortutako istorioak, Amalurrarekiko elkartasuna... didaktikoki ere etekin bat ateratzen saiatuko naiz eta ikasteko baliogarria izatea espero dut\u00bb."}]